Memento

Memento on vuonna 2000 ensi-iltansa saanut Christopher Nolanin käsikirjoittama ja ohjaama psykologinen jännityselokuva. Elokuvan palkittu käsikirjoitus pohjautuu Christopher Nolanin veljen Jonathan Nolanin novelliin Memento Mori. Päänäyttelijöinä ovat Guy Pearce, Carrie-Anne Moss sekä Joe Pantoliano. Elokuva sai kaksi Oscar-ehdokkuutta sekä yhden Golden Globe -ehdokkuuden.

Vuonna 2016 Memento äänestettiin BBC:n kyselyssä tämän vuosisadan 25 parhaan elokuvan joukkoon. Vastaajina oli 177 elokuva-asiantuntijaa eri puolilta maailmaa.The 21st Century’s 25 Greatest Films, BBC Culture 24.8.2016.

Elokuvan tekemiseen kului arviolta viisi miljoonaa Yhdysvaltain dollaria (yli neljä miljoonaa euroa). Elokuva on kuitenkin tuottanut pelkästään Yhdysvalloissa arviolta noin 25 miljoonaa Yhdysvaltain dollaria.

 Elokuvan tekeminen 

Elokuva sai alkunsa Jonathan Nolanin suunnitellessa novellinsa Memento Mori (latinaksi Muista kuolevaisuutesi) tarinaa. Jonathan Nolan kertoi ajatuksistaan veljelleen Christopherille heidän ajaessaan autolla yhdessä Chicagosta Los Angelesiin. Christopher piti tarinan hahmotelmasta, ja yhteistyö jatkui Christopherin kehittäessä elokuvan käsikirjoitusta samalla kun Jonathan työsti omaa novelliaan nimeltä ”Memento Mori”. 

Christopher Nolan halusi saattaa katsojan samaan asemaan elokuvan muistiongelmaisen päähenkilön Leonardin kanssa. Hän päätti, että paras tapa olisi kuvata elokuva ensimmäisessä persoonassa, käyttää kertojana Leonardia ja jättää katsojalle menneisyys avoimeksi: elokuva piti siis kertoa käänteisessä järjestyksessä.About.com: Hollywood Movies . Christopher myös halusi pitää kertojan roolin tiiviinä. Leonardin piti kertoa mahdollisimman paljon omia ajatuksiaan ja tuntemuksiaan, jotta katsojat voisivat samaistua häneen.

Elokuva kuvattiin nopeasti, vain 25 päivässä. Vaikka elokuvaa ei kerrota aikajärjestyksessä, niin elokuvaa pyrittiin kuvaamaan mahdollisimman aikajärjestyksessä näyttelijöiden sekä lavasteiden fyysisen jatkuvuuden maksimoimiseksi.

 Elokuvan kulku 

 Elokuvan lähtökohdat 

Elokuvassa Guy Pearce näyttelee Leonard Shelbyä joka on menettänyt päähän kohdistuneen iskun vuoksi kyvyn muistaa uusia asioita (anterogradinen amnesia). Amnesian vuoksi hän ei muista mitään iskun jälkeisiä tapahtumia, lukuun ottamatta viimeisimpiä minuutteja. Hänellä on kuitenkin pakkomielle kostaa murtovarkaille, jotka raiskasivat ja tappoivat hänen vaimonsa ja jotka tappelussa aiheuttivat hänelle tämän vamman. Muistinsa puutteet Leonard on korvannut toistosta, valokuvista, viesteistä ja tatuoinneista koostuvalla järjestelmällä. Leonardin mukaan hän pystyy oppimaan asioita toiston kautta, kuten sen missä taskussa hän pitää valokuviaan.

 Elokuvan epäkronologinen kerronta 


Elokuva on kerronnaltaan poikkeuksellinen, sillä sen tapahtumat näytetään pääosin käänteisessä aikajärjestyksessä. Värillisenä näytettävissä kohtauksissa näytetään ensin ajallisesti viimeiseksi tapahtunut, sitten toiseksi viimeisenä jne. Ensimmäinen kohtaus näytetään takaperin kuvattuna vihjeenä elokuvan epäkronologisesta kerronnasta. Poikkeuksen käänteiseen aikajärjestykseen tekee läpi elokuvan näytettävät mustavalkoiset kohtaukset, joissa Leonard puhuu puhelimessa, sillä nämä kohtaukset itse asiassa kulkevat oikeassa aikajärjestyksessä: ne ovat ajallisesti ajateltuna elokuvan ensimmäisiä tapahtumia. 

Lopussa mustavalkoiset ja värilliset kohtaukset yhdistyvät, kun mustavalkoiset sekä värilliset kohtaukset kohtaavat ajallisesti. Usein käänteisessä aikajärjestyksessä näytettävien kohtausten lopuksi näytetään pätkä edellisen kohtauksen alusta elokuvan seuraamisen helpottamiseksi. Elokuvan kerronta jättää monella tapaa katsojan samaan asemaan kuin muistihäiriöisen päähenkilön: kummallakaan ei ole tietoa menneestä, mutta silti tiedostus siitä mitä tulee tapahtumaan.

Elokuvan leikkaus palkittiin Oscar-ehdokkuudella vuoden 2002 Oscar-gaalassa.

 Kertoja 

Elokuvassa on kertojana Leonard itse. Hän on dramaturgisesti niin sanottu ”epäluotettava kertoja”. Koska Leonardia vaivaa muistinmenetys, hän ei voi itse tietää, mitä todella on tapahtunut. Kertojan epäluotettavuutta myös ruokitaan useilla vaihtoehtoisilla muistoilla sekä todellisuuteen verratessa virheellisillä kohtauksilla. Kertojan ja kuvauksen epäluotettavuus jättää avoimeksi kysymyksiä, joihin ei voi vastata pelkän elokuvan tietojen perusteella.

 Juoni 

Juoni on selitetty aikajärjestyksessä, jota elokuvan kerronta ei noudata.

Eräänä yönä murtovarkaita/raiskaajia murtautuu Leonardin kotiin. Leonard herää meteliin ja huomaa, ettei hänen vaimonsa ole hänen vierellään. Hän hakee käsiaseen ja menee kylpyhuoneeseen, josta äänet kuuluvat. Kylpyhuoneessa Leonard näkee murtovarkaan sekä alastoman vaimonsa. Leonard ampuu tunkeilijaa ja lähtee etenemään vaimoaan kohden, mutta hänet lyö takaapäin maahan tuntematon henkilö. Kova lyönti aiheuttaa Leonardin amnesian. Tästä epämääräisen ajan eteenpäin olevia tapahtumia ei ole tiedossa.

Seuraavaksi Leonard herää hotellihuoneessa ja vastaa puhelimeen. Hän kertoo tarinaa Sammy Jankisista, miehestä, jonka hän tunsi ennen amnesiaansa ajalta, jolloin hän oli vakuutustarkastaja. Sammy kärsi samasta amnesiasta kuin Leonard itse, mutta Leonard ei myöntänyt vakuutuskorvauksia hoitoon, koska Sammyn vaiva oli psykologinen eikä fyysinen. Sammyn diabetestä sairastavaa vaimoa alkoi kalvaa tieto siitä, että ongelma oli vain hänen miehensä mielessä. Lopulta vaimo päätti yrittää herättää miehensä lopullisella kokeella. Hän siirsi rannekelloaan useita kertoja peräkkäin näyttämään aikaa, jolloin hänen miehensä yleensä antoi hänelle insuliiniruiskeen. Sammy antoi vaimolleen peräkkäin useita pistoksia. Lopulta Sammyn vaimo vaipui yliannostuksen johdosta kuolettavaan koomaan (elokuvassakin sanotaan näin, mutta oikeasti termi on insuliinishokki, koska verensokeri laskee liian alas) Sammyn ymmärtämättä, mitä oikein tapahtui.

Puhelinkeskustelussa poliisivirkailija Teddyn kanssa Leonard huomaa keskustelussa uusien tietojen sekä hänen muistiinpanojensa perusteella, kuka toinen hänen kotiinsa tulleista murtovarkaista oli. Tämä murtovaras kulkee läpi elokuvan nimellä John G. Leonard tapaa Teddyn hotellin alakerrassa, josta Leonard lähtee sovitulle paikalle tapaamaan John G:tä (oikeasti Jimmy Grantsia). Leonard tappaa hänet, mutta alkaa epäillä, että joku laittoi hänet tappamaan väärän henkilön. 

Teddy saapuu paikalle ja paljastaa hätääntyneelle Leonardille, ettei mies oikeasti ollut Leonardin etsimä John G vaan satunnainen huumekauppias. Hän myös paljastaa, että he löysivät jo oikean John G:n ja Leonard tappoi hänet. Leonard kieltäytyy uskomasta tätä, ja Teddy sanoo myös, ettei Sammyllä ollut vaimoa, vaan Leonardin kertoma tarina Sammystä olikin todellisuudessa tapahtunut Leonardille. Leonard kieltäytyy jälleen uskomasta, kävelee autolleen ja kirjoittaa Teddyn kuvan taakse "Älä usko hänen valheitaan". Teddy myös paljasti aikaisemmin, että hänen oikea nimensä on John Gammell, joten Leonard päättää kostaa Teddylle tekemällä hänestä seuraavan kostonsa uhrin, uuden John G:n. Hän kirjoittaa itselleen uuden faktan tatuoitavaksi: hän ottaa Teddyn auton rekisterinumeron ja kirjoittaa sen olevan murhaaja John G:n rekisterinumeron.

Leonard lähtee ja ottaa uuden tatuoinnin ensimmäisestä tatuointipaikasta, jonka löytää. Tämä on elokuvan kerronnassa viimeinen kohtaus. Tatuoinnin ottamisen jälkeen Leonard löytää Jimmyn vaatteista viestin Natalielta ja luulee viestin olevan hänelle, minkä takia Leonard menee tapaamaan Natalieta. Natalien huomatessa Leonardin vaivan hän huijaa Leonardin tappamaan Doddin, Jimmyn tuttavan. Lopulta Leonard onnistuukin taltuttamaan Doddin, mutta hän ei kuitenkaan tapa mies vaan hakkaa tämän pahasti ja ajattaa nähtävästi ulos kaupungista.

Vastapalveluksena Natalie jäljittää rekisterinumeron, jonka Leonard aiemmin tatuoitutti itseensä. Rekisterinumero kuuluu Teddylle, oikealta nimeltään John Gammelille. Koska Leonardilla ei ole mitään muistoja tästä, Leonars uskoo, että Teddy on se John G, jota hän on etsinyt. Teddy tulee tapaamaan Leonardia, ja tapaamisen aikana Leonard huomaa itselleen osoitetun viestin, jossa lukee, että Teddy on hänen etsimänsä henkilö. He menevät samaan hylättyyn varastotaloon, jossa Leonard tappoi Jimmyn. Leonard ottaa aseensa ja tappaa Teddyn. Hän ottaa valokuvan muistoksi tapahtumasta. Tämä on kohtaus, josta elokuva alkaa.

Elokuva sai parhaan leikkauksen lisäksi Oscar-ehdokkuuden parhaasta alkuperäiskäsikirjoituksesta. Käsikirjoitus on myös voittanut monia muita palkintoja.

 Avoimeksi jääviä kysymyksiä 

 Sammy Jankis 

Teddy sanoo Leonardille Jimmyn tappamisen jälkeen, ettei Sammyllä ollut vaimoa, vaan Leonardin käsitys vaimon kuolemisesta olikin tapahtunut Leonardille itselleen. Elokuvan tietojen perusteella on mahdotonta sanoa, mitä oikeasti oli tapahtunut. Tosin vahvoja vihjeitä on jätetty. Kohdassa jossa Leonard kertoo Sammyn tarinaa muutaman sekunnin murto-osan ajaksi Sammyn hahmo muuttuu Leonardiksihttp://www.christophernolan.net/memento_mem.php#home.

Myös elokuvan virallisilla kotisivuillaOtnemen.com  on materiaalia, jonka mukaan Leonard oli hoidossa, ja että Sammyn tarina todella tapahtui Leonardille. Tosin on yksi merkittävä todiste siitä, ettei Sammyn tarina voinut tapahtua Leonardille: kuinka Leonard voisi muistaa tarinan niin hyvin, jos se tapahtui hänelle muistivamman jälkeen?

 Kohtaus, jossa Leonard on yhdessä vaimonsa kanssa 

Elokuvassa on kohtaus jossa Leonard makaa ilman paitaa sängyllä vaimonsa kanssa. Kohtauksessa Leonardilla on tatuointeja, joista yksi erottuu selvästi: "Olen tehnyt sen". Sijoittuuko kohtaus tulevaisuuteen vai onko se vain Leonardin unelmointia vai onko tämä tapahtunut menneisyydessä oikean John G:n tappamisen jälkeen? Jos otetaan huomioon elokuvan viralliset kotisivut, niin kohtaus ei voi sijoittua tulevaisuuteen, koska sivujen mukaan Leonardin vaimo on kuollut. Muuten pelkästään elokuvan antamien tietojen perusteella asiaa ei voi varmasti sanoa.

 DVD-julkaisut 
 Alkuperäinen julkaisu 

Elokuvan alkuperäinen DVD julkaistiin 5. syyskuuta 2001. Se sisältää paitsi elokuvan, niin myös seuraavat lisäominaisuudet:
 Christopher Nolanin haastattelu
 Christopher Nolanin kommenttiraita elokuvaan
 Kuvagalleria (mukaan lukien kuvat Leonardin tatuoinneista)
 Näyttelijöiden biografiat 
 Jonathan Nolanin novelli Memento Mori
 Christopher Nolanin edellisen elokuvan Following traileri
 Sovitus elokuvan virallisesta kotisivusta, otnemem.comista.

 Erikoisjulkaisut 

Elokuvasta julkaistiin myös kaksi muuta versiota, Limited Edition (julkaistu 21. toukokuuta 2002 US, 2 levyä) ja Special Edition (UK, 3 levyä). Kummatkin erikoisjulkaisut sisältävät seuraavat lisäominaisuudet:
 Christopher Nolanin kommentiraidan, josta on olemassa itse asiassa kolme eri versiotahttp://www.christophernolan.net/memento_dvd.php
 Jonathan Nolanin novellin Memento Mori 
 Mahdollisuus katsoa elokuvan tapahtumat kronologisesti oikeassa järjestyksessä (piilotettu ominaisuus) 
 Sundance Channelin Anathomy of a Scene -dokumentaatio elokuvan tekemisestä
 Elokuvan käsikirjoitus (jaetulla ruudulla itse elokuvan kanssa)
 Elokuvaan liittyviä kuvia
 Mementon esittelyvideot (trailerit)
 Guy Pearcen haastattelu (vain Special Edition -julkaisussa)

Elokuvan kronologisesti oikea versio löytyy toiselta DVD:ltä. Sen saa näkyviin valitsemalla valikoissa tavaralistauksessa ensin kellon, ja sitten valitsemalla valinnan C seuraavalta sivulta. Seuraavaksi eteen tulee tehtävä jossa neuvotaan asettamaan neljä kuvaa kronologisesti oikeaan järjestykseen. Kuvissa nainen vaihtaa puhjennutta rengasta autoon. Kronologisesti oikean elokuvaversion saa näkyviin asettamalla kuvat käänteis-kronologiseen järjestykseen (3, 4, 1, 2). Lisää ohjeita valikoiden käyttämiseen löytyy esimerkiksiDVDtalk-sivuston artikkelista .

 Näyttelijät 

 Voitettuja palkintoja 
Yhteensä 16 voitettua palkintoa liittyen käsikirjoitukseen/käsikirjoittajaan sekä 10 palkintoa parhaana elokuvana.
 Vuosi  Myöntäjä  Palkinto  Palkinnon saaja  Lähde2001American Film InstituteParas käsikirjoittajaChristopher Nolan2001Academy of Science Fiction, Fantasy & Horror FilmsParas toiminta/seikkailu/jännityselokuva 2001Boston Society of Film CriticsParas käsikirjoitusChristopher Nolan 2002Bram Stoker AwardsParas käsikirjoitusChristopher ja Jonathan Nolan2001British Independent Film AwardsParas ulkomaalainen elokuva2002Broadcast Film Critics Association AwardsParas käsikirjoitusChristopher Nolan2001Casting Society of AmericaParas roolitusJohn Papsidera 2001Chicago Film Critics AssociationParas käsikirjoitusChristopher Nolan 2001Dallas-Fort Worth Film Critics AssociationVuoden paras pienen budjetin/indie-tuotannon elokuvaRussell Smith AwardChristopher Nolan2000Deauvillen elokuvajuhlatCinéLive Award2000Deauvillen elokuvajuhlatKriitikoiden palkinto2000Deauvillen elokuvajuhlattuomariston erikoispalkintoChristopher Nolan2001Florida Film Critics CircleParas käsikirjoitusChristopher Nolan2002Golden Trailer AwardsParas draama (traileri) 2002Golden Trailer AwardsAlkuperäisin traileri(Most original) 2002Independent Spirit AwardsParas naisen sivurooliCarrie-Anne Moss2002Independent Spirit AwardsParas tuotantoJennifer Todd, Suzanne Todd2002Independent Spirit Awardsparas ohjaajaChristopher Nolan2002Independent Spirit AwardsParas käsikirjoitusChristopher Nolan2001Las Vegas Film Critics SocietyParas elokuva 2001Las Vegas Film Critics SocietyParas näyttelijäGuy Pearce 2001Las Vegas Film Critics SocietyParas käsikirjoitusChristopher Nolan 2001Las Vegas Film Critics SocietyParas leikkausDody Dorn 2001London Film Critics' CircleVuoden brittiläinen käsikirjoittajaChristopher Nolan2001Los Angeles Film Critics AssociationParas käsikirjoitusChristopher Nolan 2002MTV Movie AwardsParas uusi elokuvantekijäChristopher Nolan2002Mystery Writers of AmericaParas elokuva 2001Online Film Critics Society AwardsParas elokuva2001Online Film Critics Society AwardsVuoden elokuvantekijän läpimurto(Best Breakthrough Filmmaker)Christopher Nolan2001Online Film Critics Society AwardsParas sovitettu käsikirjoitus(Best Adapted Screenplay)Christopher Nolan2001Phoenix Film Critics SocietyParas alkuperäiskäsikirjoitusChristopher Nolan2001Phoenix Film Critics SocietyParas leikkausDody Dorn2001Phoenix Film Critics SocietyParas tulokasChristopher Nolan2001San Diego Film Critics Society AwardsParas näyttelijäGuy Pearce2001Southeastern Film Critics AssociationParas elokuva2001Southeastern Film Critics AssociationParas alkuperäiskäsikirjoitusChristopher Nolan2001Sundancen elokuvajuhlatParas käsikirjoitus(Waldo Salt Screenwriting Award)Christopher Nolan, Jonathan Nolan2001Toronto Film Critics Association AwardsParas elokuva2001Toronto Film Critics Association AwardsParas käsikirjoitusChristopher Nolan2002Vancouver Film Critics CircleParas elokuva

 Merkittäviä ehdokkuuksia 

 Vuosi  Myöntäjä  Palkinto  Palkinnon saaja  Lähde2001American Film InstituteParas elokuva2001American Film InstituteParas leikkausDody Dorn2002Oscar-palkintoParas alkuperäiskäsikirjoitusChristopher Nolan, Jonathan Nolan 2002Oscar-palkintoParas leikkausDody Dorn 2002American Cinema EditorsParas editointi, draamaBest Edited Feature Film - DramaticDody Dorn2002American Screenwriters AssociationParas käsikirjoitusDiscover Screenwriting AwardChristopher Nolan 2002Golden GlobeParas käsikirjoitusChristopher Nolan2002Independent Spirit AwardsBest CinematographyWally Pfister2001London Film Critics CircleParas elokuva2001London Film Critics CircleVuoden brittiläinen ohjaajaChristopher Nolan2002Online Film Critics SocietyParas pääosan esittäjäGuy Pearce2002Online Film Critics SocietyParas ohjaajaChristopher Nolan2002Phoenix Film Critics SocietyParas pääosan esittäjäGuy Pearce2001Sundancen elokuvajuhlatTuomariston palkinto, draamaGrand Jury Prize

 Arvioita
Ilta-Sanomien Timo Malmi arvioi vuonna 2010, että kiehtovasti muistikuvissa edestakaisin kulkeva trilleri menee melkoista haipakkaa. Katsojatkin jakavat hänen mukaansa miehen (Pearce) hämmentyneen näkökulman.

 Lähteet 
 About Action-Adventure movies 
 Christopher Nolanin haastattelu
 Anthony Kaufmanin Christopher Nolan-haastattelu 
 Suomen Elokuva-arkisto 
 Film-O-Holic  
  Nordiskfilmin esittely elokuvasta 
 DVD IMDB:ssä 
 Amazon.com 
 DVD Christopher Nolanin epävirallisilla kotisivuilla
 DVD BBC:llä
 DVD TheGLine.comissa 
 About home video / DVD  
 Mememto The Numbers-sivustolla
 IMDB Business Data for Memento 
 Box Office Mojo 
 Rotten Tomatoes

 Viitteet 

 Aiheesta muualla 

 Mementon viralliset kotisivut 
 Epäviralliset Christopher Nolanin kotisivut - Memento, paljon materiaalia elokuvaan liittyen

Luokka:Yhdysvaltalaiset psykologiset jännityselokuvat
Luokka:Vuoden 2000 yhdysvaltalaiset elokuvat
Luokka:Christopher Nolanin ohjaamat elokuvat
Luokka:Seulonnan keskeiset artikkelit